Բացման խոսքով հանդես եկավ Լիտվայում ՀՀ դեսպան Տիգրան Մկրտչյանը, ով մասնավորապես նշեց. «Հաշվի առնելով մեր երկրների բազմադարյա պատմության՝ հաճախ ցավալի և փառահեղ էջերը` երբեմն մոլորեցնող կարող է լինել, որ մենք նշում ենք երկու Հանրապետությունների միայն 100-ամյակները: Այդ փառահեղ էջերից մեկը 1918թ. էր, երբ Հայաստանը 650 տարվա պետականության կորստից հետո վերականգնեց իր անկախությունը: Նոր հիմնադրված անկախությունը համընկավ հայ ժողովրդի պատմության շրջադարձային մի փուլի հետ, երբ մեկ դար առաջ այս օրերին՝ մայիսի 22-29-ը ընկած ժամանակահատվածում հայկական զինված ուժերը հաղթանակ տարան Սարդարապատի ճակատամարտում, որով և դրան հաջորդած Հայաստանի Հանրապետության հիմնադրումով նշանավորվեց հայ ժողովրդի վերածնունդը»: